ઓસ્ટ્રેલિયામાં એક મહિલાને એક બોટલમાંથી ૧૮૮૬ની સાલમાં મોકલવામાં આવેલો એક સંદેશો મળી આવ્યો છે. કોઈ બોટલમાંથી મળેલો આ સૌથી જૂનો સંદેશો હોવાનું નિષ્ણાતોનું માનવું છે. ટોન્યા ઇલ્મેન નામની મહિલાએ જણાવ્યું કે, ‘હું વેડ્ઝ આઇલેન્ડના બીચ પર લટાર મારવા નીકળી હતી ત્યારે મારું ધ્યાન એક જૂની કાચની બોટલ પર ગયું હતું. ઘરમાં ડિસ્પ્લેમાં મૂકવાથી તે સારી લાગશે તેમ માની તે બોટલ મેં ઉઠાવી લીધી હતી. ઘરે જઈને તપાસ કરતાં બોટલમાં દોરીથી બાંધેલો ભીનો થઈ ગયેલો કાગળ જોવા મળ્યો હતો. કાગળ સુકાયા બાદ જોયું તો જર્મન ભાષામાં નોંધ લખેલી હતી. કાગળમાં ૧૨ જૂન, ૧૮૮૬ની તારીખ લખેલી હતી.’ પર્થમાં સ્થિત પશ્ચિમી ઓસ્ટ્રેલિયન મ્યુઝિયમના કહેવા પ્રમાણે ઓસ્ટ્રેલિયાના સાગરતટથી ૬૦૦ માઈલ દૂર હિંદ મહાસાગરમાં પૌલા નામનું સઢવાળું વહાણ પસાર થઈ રહ્યું હતું ત્યારે તે વહાણમાંથી આ બોટલ દરિયામાં ફેંકવામાં આવી હતી. મ્યુઝિયમના આસિસ્ટન્ટ ક્યૂરેટર રોસ એન્ડરસનના જણાવ્યા પ્રમાણે સમુદ્રી પ્રવાહોના અભ્યાસ માટે પ્રયોગના ભાગરૃપે જર્મન વહાણોમાંથી આવી હજારો બોટલો દરિયામાં ફેંકવામાં આવી હતી. આવી પ્રત્યેક બોટલમાં વહાણના નામ અને તારીખ સાથેની નોટ મૂકવામાં આવી હતી. આ બોટલ કયા દરિયાકાંઠેથી મળી આવી તેની વિગત આપવાનો અનુરોધ કરતું લખાણ પણ મૂકવામાં આવ્યું હતું. આ બોટલ મ્યુઝિયમમાં પ્રદર્શનાર્થે મૂકવામાં આવનાર છે.